**עובדיה חממה** (נולד ב-24 באוקטובר 1964) הוא זמר ומוסיקאי ישראלי. במקביל ליצירתו המוסיקלית הוא משמש כמנכ"ל משותף בעסק המשפחתי - חברת "חממה חקלאות ושיווק בע"מ".

ביוגרפיה
--------

חממה גדל בגבעתיים, והחל לנגן בגיטרה בתקופת התיכון. במהלך שירותו הצבאי העמיקה התעניינותו במוזיקה, ובעת שריצה עונש ריתוק למחנה של חודש החל לראשונה לכתוב ולהלחין שירים. יחד עם זאב נחמה ויאיר גת - חברו לשירות הצבאי, הקים בשנת 1985 את להקת מוסקבה - להקת מחאה שבגלגולה המאוחר נקראה אתניקס.

בעקבות לחץ אביו ללמוד באוניברסיטה עזב חממה ב-1986 את הלהקה והתמקד בלימודים לתואר בגאוגרפיה ותואר ראשון כללי במדעי הרוח (בעיקר פילוסופיה יהודית וכללית), ובמקביל המשיך לכתוב מוזיקה. בסוף השנה הקליט שיר סולו ראשון, "מה קרה לדנה?!", שלא זכה להצלחה.

אלבומי סולו
-----------

מעודד מהצלחת נסיונותיו הראשונים פנה חממה לקריירת סולו, ואלבומיו זכו להערכת המבקרים, אך נמכרו במספר קטן של עותקים. מלבד השמעות מעטות בתוכניות של יואב קוטנר ושל אהוד מנור, תחנות הרדיו המרכזיות מיעטו להשמיע משיריו של חממה והוא לא היה מוכר בציבור. לאורך השנים הקפיד חממה להקדיש לילה אחד בשבוע להקלטות בלבד. תרמה להיותו אלמוני העובדה שחממה לא הופיע כלל.

המצב השתנה לחלוטין עם צאת עיבודו של חממה לפיוט "אנא בכוח", שנכלל באלבומו החמישי "שמיים וארץ" ויצא ב-2006. שיר זה, שאהוד בנאי השתתף בו בשירה, הושמע רבות ברדיו והפך ללהיט ענק גם בגלגלצ. כהפגנת סולידריות הופיע חממה בהופעה פומבית ראשונה עם כלל הלהקה ביום הזיכרון לחללי מערכות ישראל ה'תשס"ז, באירוע המרכזי של ארגון זוכרים בבנייני האומה בירושלים. האלבום "שמיים וארץ" אותו הפיק חממה, כלל 18 שירים שאת רובם הוא כתב, הלחין ועיבד, ומשתתפים בו אמנים אורחים, ביניהם: גד אלבז, איציק אשל, גיל עקיביוב, ניסים מולגן ואהוד בנאי. בספטמבר 2007 הגיע האלבום למעמד אלבום זהב, ובמקביל זכה חממה בפרס משרד החינוך והתרבות בתחום הזמר העברי לשנת 2007 בקטגוריית מלחין השנה.

בנימוקי השופטים להענקת פרס שר התרבות נכתב:

> 
> ועדת השיפוט החליטה להעניק את הפרס, בסך 30,000 ₪, למלחין עובדיה חממה על עשייתו ותרומתו לזמר העברי בשנת 2006. הוועדה בחרה בעובדיה חממה מבין המלחינים שהגישו את מועמדותם בזכות יצירתו 'שמים וארץ' מתוכה בלט השיר 'אנא בכח'. הוועדה התרשמה מהקו האמנותי המקורי וממכלול היצירה המוזיקלית והאיכותית שבאה לידי ביטוי באלבום 'שמים וארץ' המהווה מרקם ישראלי ייחודי באווירה רוחנית ומרגשת. היצירה 'שמים וארץ' היא מחזור שירי תפילה ופיוט שהולחנו בקו מוזיקלי אחיד והיא מגיעה לשיאה בלחן השיר 'אנא בכח' למילות תפילה עתיקה ממקורותינו. שיר זה הפך השנה להמנון סוחף ומרגש המושר בפי כל וחודר אל הלבבות בקשת רחבה של הציבור בישראל. השיר הצליח להיות בין לילה נחלת הכלל ונדמה כי נועדו לו חיי נצח בזמר העברי והוא יושר בקהילות ישראל לדורי דורות. המוזיקה באלבום 'שמים וארץ' משלבת מוטיבים המבטאים במידה רבה את הרקמה התרבותית של החברה בישראל על גווניה ואמונותיה. השירים משקפים עבר והווה ומצאו מקום בליבו של קהל ישראלי מגוון ורחב, צעירים ומבוגרים, דתיים וחילוניים ובני כל העדות. שיתופם של אמנים רבים ממגזרים שונים תרם אף הוא לרב-גוניות היצירה. על החתום: רוני וייס - יו"ר, מני בגר ונעם גיל-אור.
> 
> 
> 
> 

באפריל 2008 יצא לאור "לילה טוב" אלבום שירי ערש לפעוטות במשותף עם שרון רוטר. באוגוסט של אותה שנה הופץ הסינגל הראשון "אל נא רפא נא לה" מתוך האלבום השביעי "כשהנשמה מאירה" שהופיע ב-2009. באלבום התארחו אהוד בנאי, שלמה בר, ארז לב ארי, אילן דמרי (המדרגות), גד אלבז, גיל עקיביוב, האחים איציק ואבישי אשל, שלומי שבן, חמי רודנר ועוד. האלבום כלל את השיר "הבט משמים וראה" בו שיחזר חממה ניגון מתקופת השואה לבקשתו של ניצול השואה דוד פרידמן שגם השתתף בשירה. בשיר התארח גם שולי רנד, דור שני לניצולי שואה.

בשנת 2011 יצא לאור האלבום "מרחבים" אלבום שכולו לחנים של חממה לשירתו של הרב קוק. באלבום התארחו ברי סחרוף, גבי שושן, ארז לב ארי, יוסי פרץ, יוסי אזולאי גד אלבז, אלברט עמר, זאב נחמה ויאיר גת. האלבום הושק במופע בתיאטרון גבעתיים בו ארח חממה עם חברי להקתו הקבועים ואת ארז לב ארי וברי סחרוף.

בשנת 2013 יצא לאור "הנוצה", פרויקט שירי הגאולה של חממה וחברו לדרך גיל עקיביוב. מתוך האלבום בלטו שיר הנושא "מטה" וכן "שנה חדשה", (בשיר זה ניגן בתופים חזי חממה, אחיו הצעיר של עובדיה). האלבום הושק במופע בו חממה וגיל עקיביוב ארחו את ארז לב ארי וחמי רודנר.

בשנת 2014 יצאו לאור שני סינגלים שהלחין: "אפשר לתקן" בביצוע טל גורדון, ודואט של קרני פוסטל ושרון רוטר בשם "דמעותיך".

באותה שנה יצאו מספר סינגלים מתוך אלבום עתידי שלם שבו ישיר גד אלבז משיריו של חממה, ואשר ייקרא "שירת הארץ". אחד הסינגלים, "ירושלים (השלום והיופי)", נכתב במיוחד ליום ירושלים 2014 על פי הזמנת משרד ההסברה, והושר בעצרת הממלכתית בגבעת התחמושת. האלבום יצא לאור עם שובו של גד אלבז חזרה לישראל, לאחר שהעתיק את מגוריו ופעילותו ושליחותו המוזיקלית באופן זמני, לארצות הברית.

במהלך 2014 החל חממה להעלות בדף הפייסבוק שלו מדרשיר מקורי שבועי. שילוב של מדרש ושירה, בהשראת פרשת השבוע.

חממה החל להעביר כיתת אמן במסגרות חינוכיות שונות.

בשנים האחרונות ממשיך חממה לעמול על יצירת אלבומי נשמה. האלבום העשירי, היה שיתוף פעולה עם הזמר יהורם גאון.
שיר ראשון מתוך הפרויקט הנ"ל "אהבה" יצא לאור באוגוסט 2016. האלבום "תפילת האדם" (יהורם גאון שר עובדיה חממה) יצא לאור בספטמבר 2017.

ביולי 2018 חממה שחרר סינגל ראשון בשם "אהבת חינם" בו הוא מארח את "צמד רעים". שיר ראשון מתוך "הצמאון", אלבום שהוא בעצם פרויקט המשך למרחבים, אלבום אירוח, בו חממה הלחין שירים מאת הרב קוק.

באוקטובר 2018 חממה החל מבראשית, לפרסם בדף הפייסבוק שלו את פרויקט המדרשיר. מדי שבוע שיר עם תובנות דרש אישיות על פרשת השבוע. את המדרשיר השמיעו מדי שבוע בתוכניותיהם ברדיו, דבורה קיציס (רשת מורשת) ויהורם גאון (גלי צה"ל).
חמישה סינגלים מתוכו יצאו לאור בתפוצה כללית לאורך השנה, אחד מכל חומש.
הסינגל הראשון "בעל החלומות" המדרשיר לפרשת וישב, יצא לאור בנובמבר 2018. הפרויקט כולו הופץ ברשת ובהמשך ייתכן שיאוגד ויופץ גם בפורמט של - אלבום מחומש.

עוד יצאו כסינגלים מפרויקט המדרשיר: "דירה להשכיר" בדואט עם בנו הצעיר אוהב חממה, "עולם הניגון" בדואט עם ארז לב ארי ו"ברגע קטון" בדואט עם יהורם גאון.

שיתוף פעולה יחודי נוסף בפרויקט המדרשיר היה עם הרב לאו, בשיר "הלקח" לפרשת ויגש.

באוגוסט 2019 חממה עיבד, הפיק והשלים את היצירה "ובכן צדיקים" השיר של דביר שורק שנרצח בפיגוע טרור. השיר הזה שלו נשלח כהודעת וואטסאפ לחבר. חממה התרגש מהשיר ויחד עם שחר שורק, אחיו של דביר, השלימו את השיר שזכה גם לקליפ.

באוקטובר 2019 חממה הוציא לאור את השיר "בשבילך נברא עולם" בו הוא אירח את הזמר אבי בניון. 

בשלהי 2019 יצאו הסינגלים הראשונים מתוך האלבום ה-12 של חממה שיצא לאור בתחילת 2020. בנוסף הוציא את האלבום "והיה לארז אדיר" משירי המשורר צעיר ארז אורבך שנרצח בפיגוע ב-2017, טרם מלאו לו 20 שנה. באלבום שרים חברים מהישיבה של ארז (אורי ארנד וברק וולווביק), בני המשפחה (הוריו של ארז ואחותו) וגם חבריו לדרך של עובדיה (יוסי פרץ, אילן דמרי, יהושע לימוני, גיל עקיביוב וארז לב ארי).

בתקופת הקורונה (מרץ 2020) חממה הוציא לאור את "הכתר", שיר אפוקליפטי שנכתב כשנתיים קודם. 

במהלך 2020 יצאו לאור הסינגלים הראשונים מתוך האלבום ה-13 שבדרך "הצימאון", אלבום אירוח שני (אחרי מרחבים) מלחניו של חממה למילותיו של הרב אברהם יצחק הכהן קוק. אחרי "אהבת חינם" עם צמד רעים, באו "קדושת השבת" עם מיכה ביטון, "הנאום" עם אהרון רזאל, שיר הנושא "הצימאון האלהי", כמו גם "כשאדם פועל", "ארץ ישראל" עם מניין קולות, "חבל לאחוז", "מקיימי העולם" ו"משרתי האמונה" עם אהרן רזאל. האלבום ובו 17 שירים יצא לאור באוגוסט 2021 והשתתפו בו בנוסף לאלו שהשתתפו בסינגלים, אילן דמרי אבישי אשל וארז לב ארי.

בשנים האחרונות חממה שיחרר סינגלים שונים ומגוונים שזכו לקליפים מאויירים (החפץ חיים, משל הספינה, בשבילם נקרע הים) דואט עם חני לבנה (המתק לי חסד) ושירים נוספים מתוך האלבום האחרון של גבי שושן ז"ל שלא הושלם בעקבות מותו הטרגי של שושן ( הירושימה ורוב הסודות)

כמו כן יצאו לאור 2 שירים חדשים (כל המחנות וקול השלום) מתוך האלבום השלישי בסדרת טרילוגיית שירי הרב קוק,שיקרא "התמונה הגדולה" שמושלם בימים אלו.

חממה וחברו לדרך ארז לב ארי החלו להופיע יחד במופע אינטימי משותף שנקרא: "מאנה אפנה ועד אנא בכח" ובו השניים גם מרגשים מקרוב עם הסיפורים שמאחורי שיריהם הגדולים.

ההפגנות נגד הממשלה והמחלוקת בעם בשנת 2023, שהתפוצצו באסון השבעה לאוקטובר, הביאו את חממה ליצור ולפרסם שירים מתוך אלבום שבדרך, ברוח התקופה.
הסינגלים: אור בתוך החושך, השנה השחורה, להישאר ביחד וכנוס את כל היהודים, מאירים זוויות שונות של המאורעות, ומנסים לצקת משמעות, אחדות, שמחה, נחמה, תקווה ואור בתוך החושך הנורא.

דיסקוגרפיה
----------

* **ברח!** (1991)
* **שני אנשים** (2000)
* **אפקט החממה** (2002)
* **הטוב ינצח בסוף** (2004)
* **שמים וארץ** (2006) - מעמד אלבום פלטינה (מעל 35,000 עותקים)
* **לילה טוב** (2008) - שירי ערש לפעוטות, במשותף עם שרון רוטר
* **כשהנשמה מאירה** (2009)
* **מרחבים** (שירי הראי"ה קוק) (2011)
* **הנוצה**, עובדיה חממה וגיל עקיביוב (2013)
* **תפילת האדם** (יהורם גאון שר עובדיה חממה 2017)
* **המדרשיר** (54 מדרשי שיר לפרשות השבוע 2019)
* **והיה לארז אדיר** (עובדיה חממה מארח 2020)
* "הצימאון" (שירי הראי"ה קוק/2 - 2021)

קישורים חיצוניים
----------------

* עובדיה חממה, באתר MusicBrainz (באנגלית)
* עובדיה חממה, דף שער בספרייה הלאומית
* עובדיה חממה, באתר MOOMA (בארכיון האינטרנט)
* יוסי חרסונסקי, ביקורת על "שמים וארץ", אתר "חרסונסקי מיוסיק"
* שי להב, פרומו, אפקט החממה, באתר nrg‏, 25 בינואר 2007
* עובדיה חממה, עובדיה חממה והיהדות, באתר ynet, 10 בספטמבר 2007
* ירעם נתניהו, שליפות עם עובדיה חממה, באתר nrg‏, 9 ביוני 2009
* סרטונים עובדיה חממה בהופעה עם שירי הרב קוק, בערוץ "אורות – טלוויזיה יהודית", 27 בדצמבר 2010
* דודו כהן, נשבה בקסמי הרב מיפו, מקור ראשון, מוסף "שבת", 29 במרץ 2011, 29 במרץ 2011
* עובדיה חממה, יהלומים בחממה: כששיר חדש פוגש גרעיני חמניות, באתר ynet, 23 באוגוסט 2012
* עובדיה חממה באסופת "מלחיני משוררים ישראלים" בעריכת דודו אלהרר, האתר של נילי דגן

הערות שוליים
------------

1. ↑  עובדיה חממה יקבל את פרס שר התרבות, באתר הארץ, 25 ביולי 2007
2. ↑  יוסי בבליקי, ‏האם הלב שלכם פתוח מספיק?, באתר גלובס, 18 באוקטובר 2000

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007312121605171
* ISNI: 0000 0000 7773 1590
* MusicBrainz: b0c6f572-af9c-43be-b885-f40b22887cd2
* VIAF: 120140209
* WorldCat: viaf-120140209

 |